..ang sinumang 2 
nagmamataas ay ibababa 
vat ang nagpapakumbaba 


N ub ay ka 18:9-14 ) bag 


Sinabi rin niya ang talinghagang ito sa mga taong 
matuwid ang tingin sa sarili at hinahamak naman ang iba. 
“May dalawang lalaking pumasok sa Templo upang 
manalangin, ang isa ay Pariseo at ang isa ay maniningil 
ng buwis. Tumayo ang Pariseo at nanalangin nang ganito: 
“O Diyos, nagpapasalamat ako sa iyo sapagkat hindi ako 
katulad ng iba na mga magnanakaw, mandaraya, 
mangangalunya, o kaya'y katulad ng maniningil ng buwis 
na ito. Dalawang beses akong nag-aayuno sa isang linggo 
at nagbibigay rin ako ng ikasampung bahagi mula sa 
lahat ng aking kinikita.” Samantala, ang maniningil ng 
buwis nama'y nakatayo sa malayo at di man lamang 
makatingin sa langit. Dinadagukan niya ang kanyang 
dibdib at sinasabi, 'O Diyos, mahabag po kayo sa akin na 
isang makasalanan!" Sinasabi ko sa inyo, ang lalaking 
ito'y umuwing matuwid sa harapan ng Diyos, at hindi ang 
Pariseo. Sapagkat ang sinumang nagmamataas ay 
ibababa at ang nagpapakababa ay itataas.” 

LUCAS 18:9-14 


Inaalala ng Diyos ang mga nahihirapan, mga karaingan 
nila'y di niya nakakalimutan. MGA AWIT 9:12 


Patitigilin ng Diyos ang mga labi na mapambola, at ang 
dila na hambog magsalita. MGA AWIT 12:3 


Mapalad ang tao na nagtitiwala sa Diyos, at hindi 
nirerespeto ang kayabangan... MGA AWIT 40:4 


Bagama't ang Diyos ay dakila at mataas, may respeto 
siya sa mapagpakumbaba... MGA AWIT 138:6 


Kahihiyan ang laging dulot ng kayabangan, ngunit 
pagpapakumbaba'y nagbubunga ng karunungan. 
MGA KAWIKAAN 11:2 


Wawasakin ni Yahweh ang bahay ng hambog, ngunit ang 
tahanan ng isang biyuda ay iingatan ng Diyos. 
MGA KAWIKAAN 15:25 


Ang pagkatakot sa Diyos ay ang tinuturo ng karunungan, 
at bago magkaroon ng karangalan ay pagpapakumbaba. 
MGA KAWIKAAN 15:33 


Kinamumuhian ni Yahweh ang lahat ng mayayabang, 
at sila'y tiyak na paparusahan. MGA KAWIKAAN 16:5 


Ang kahambugan ay humahantong sa pagkawasak, 

at ang mapagmataas na isipan ay ibabagsak. Higit na 
mabuti ang mapagpakumbaba kahit na mahirap, kaysa 
makihati sa yaman ng mapagmataas. 

MGA KAWIKAAN 16:18-19 


Ang pagmamataas ay nagbubunga ng kapahamakan, 
ngunit ang pagpapakumbaba, ay karangalan. 
MGA KAWIKAAN 18:12 


Ang kapakumbabaan at pagkatakot sa Diyos ay 
nagbubunga ng yaman, karangalan, at buhay. 
MGA KAWIKAAN 22:4 


Ang magbabagsak sa tao'y ang kanyang kayabangan, 
ngunit ang mapagpakumbaba ay magtatamo 
ng karangalan. MGA KAWIKAAN 29:23 


Inaapi ng masasama ang mga dukha: sila ay mabibitag 
sa patibong na kanilang ginawa. Ipinagyayabang ng 
masama ang kaniyang mga hangarin, at pinagpapala 
ang mga sakim, na kinasusuklaman ng Diyos. Ang isang 
masamang tao, dahil sa kaniyang kahambugan, ay hindi 
hahanapin ang Diyos, ang Diyos ay wala sa kaniyang 
isipan. MGA AWIT 10:2-4 


Paano kayo nakakahigit sa iba? Hindi ba't lahat ng nasa 
inyo'y ibinigay lamang sa inyo ng Diyos? Kung gayon, 
bakit ninyo ipinagyayabang iyon na parang hindi kaloob 
sa inyo? 1 CORINTO 4:7 


Ngunit ang Diyos ay nagbibigay ng higit pang pagpapala. 
Kaya't sinasabi ng kasulatan, “Ang Diyos ay laban sa mga 
mapagmataas ngunit pinagpapala niya ang mga 
mapagpakumbaba.” SANTIAGO 4:6 


...at kayong lahat ay magpakumbaba sapagkat 
sinasalungat ng Diyos ang mapagmataas, ngunit 
binibigyan niya ng biyaya ang mapagpakumbaba. 
1 PEDRO 5:5 


Magpasakop kayo sa makapangyarihang kamay ng Diyos 
at itataas niya kayo pagdating ng takdang panahon. 
1 PEDRO 5:6 


Ang lahat ng nasa sanlibutan, ang pagnanasa ng laman, 
ang pagnanasa ng mga mata, at ang pagmamalaki 

sa buhay na ito ay hindi nagmumula sa Ama kundi 

sa sanlibutan. 1 JUAN 2:16 


